**Ministru kabineta noteikumu projekta “Grozījumi Ministru kabineta 2009.gada 24.marta noteikumos Nr.268 „Noteikumi par ārstniecības personu un studējošo, kuri apgūst pirmā vai otrā līmeņa profesionālās augstākās medicīniskās izglītības programmas, kompetenci ārstniecībā un šo personu teorētisko un praktisko zināšanu apjomu”” sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Mērķis: sekmēt māsas profesijas attīstību un nodrošināt lielāku māsas (vispārējās aprūpes māsas) mobilitāti darba tirgū.  Risinājums: detalizētāk skaidrot Ārstniecības likumā noteiktās māsas kompetences pacientu aprūpē, tās nesadrumstalojot pa vairākām pamatspecialitātēm un papildspecialitātēm un vienkāršot māsas (vispārējās aprūpes māsas) profesijas specializāciju iegūšanu.  Spēkā stāšanās laiks: 2022.gada 1.janvāris |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Ārstniecības likuma 27.pants un 33.panta trešā daļa.  Noteikumu projekti izstrādāti atbilstoši 1) Valsts kontroles Revīzijas ziņojumā “Cilvēkresursi veselības aprūpē?”[[1]](#footnote-1);  2) Ministru kabineta 2017. gada 7. augusta rīkojumā Nr. 394 (prot. Nr. 37 34. §) “Par konceptuālo ziņojumu “Par veselības aprūpes sistēmas reformu””[[2]](#footnote-2);  3) Ministru kabineta 2019. gada 29.oktobra rīkojums Nr. 537 "Konceptuālais ziņojums "Par māsas profesijas turpmāko attīstību ""[[3]](#footnote-3) (turpmāk - konceptuālais ziņojums)  noteiktajam uzdevumam – Veselības ministrijai izstrādāt grozījumus, kas nepieciešami pasākumu ieviešanai. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība  Ārstniecības personu kompetenci ārstniecībā, kā arī teorētisko un praktisko zināšanu apjomu | Māsa ir ārstniecības persona, kura ieguvusi izglītību atbilstoši likumā "Par reglamentētajām profesijām un profesionālās kvalifikācijas atzīšanu" noteiktajām prasībām. Tostarp Eiropas Parlamenta un Padomes 2005. gada 7. septembra Direktīvā 2005/36/EK par profesionālo kvalifikāciju atzīšanu (turpmāk – Direktīva 2005/36) noteiktās prasības attiecībā uz izglītības programmu minimālām prasībām māsas profesionālās kvalifikācijas iegūšanai ir noteiktas Ministru kabineta 2002. gada 19. februāra noteikumos Nr. 68 "Izglītības programmu minimālās prasības zobārsta, farmaceita, māsas un vecmātes profesionālās kvalifikācijas iegūšanai" (turpmāk – Noteikumi Nr.68), kas ir izdoti saskaņā ar likuma “Par reglamentētajām profesijām un profesionālās kvalifikācijas atzīšanu” 6.panta 2.punktu un 9.panta pirmo daļu. Noteikumi Nr.68 nosaka minimālās prasības izglītības programmām vai arī prasības attiecībā uz profesionālajām zināšanām un prasmēm tajās reglamentētajās profesijās un specialitātēs, kurās tas ir nepieciešams profesionālās kvalifikācijas atzīšanai ārvalstīs. Minētās prasības iekļauj attiecīgo profesiju standartos un izglītības programmās.  Māsas profesionālās darbības ietvars ir noteikts Ārstniecības likuma 44.pantā. Turklāt saskaņā ar Ārstniecības likumu[[4]](#footnote-4) Ministru kabineta 2009.gada 24.marta noteikumi Nr.268 „Noteikumi par ārstniecības personu un studējošo, kuri apgūst pirmā vai otrā līmeņa profesionālās augstākās medicīniskās izglītības programmas, kompetenci ārstniecībā un šo personu teorētisko un praktisko zināšanu apjomu” (turpmāk – Noteikumi) nosaka ārstniecības personu kompetenci ārstniecībā, kā arī teorētisko un praktisko zināšanu apjomu, kā arī studējošo, kuri apgūst pirmā vai otrā līmeņa profesionālās augstākās medicīniskās izglītības programmas, kvalifikācijas prasības un kompetences apjomu, lai studējošie, kuru zināšanu un prasmju apjoms atbilst noteiktām kvalifikācijas un kompetences prasībām, var piedalīties ārstniecībā.  Konceptuālajā ziņojumā “Par veselības aprūpes sistēmas reformu” un konceptuālajā ziņojumā “Par māsas profesijas turpmāko attīstību” (turpmāk – Ziņojums) tiek sniegts detalizēts pašreizējās situācijas apraksts un noteikta rīcība, lai novērstu divpakāpju izglītības sistēmu māsas kvalifikācijas iegūšanai, jo pašlaik māsām pēc koledžas beigšanas nepieciešams turpināt studijas augstskolā, lai iegūtu kādu no pamatspecialitātēm, kā arī šobrīd ir sarežģīts un neelastīgs pārkvalifikācijas process, kas neveicina māsas uzsākt un turpināt profesionālo darbību veselības nozarē.  Saskaņā ar Ziņojumā noteikto VM ir izstrādājusi Ministru kabineta noteikumu projektu „Grozījumi Ministru kabineta 2009.gada 24.marta noteikumos Nr.268 „Noteikumi par ārstniecības personu un studējošo, kuri apgūst pirmā vai otrā līmeņa profesionālās augstākās medicīniskās izglītības programmas, kompetenci ārstniecībā un šo personu teorētisko un praktisko zināšanu apjomu”” (turpmāk - Noteikumu projekts). Noteikumu projekta mērķis ir nodrošināt lielāku māsas (vispārējās aprūpes māsas) mobilitāti darba tirgū, konkretizēt un detalizētāk skaidrojot māsas profesionālās darbības ietvaru, kas noteikts Ārstniecības likuma 44.panta otrajā daļā un nesadrumstalot māsas kompetences pa vairākām māsas pamatspecialitātēm un papildspecialitātēm. Līdz ar to tiek nodrošināta iespēja samazināt reglamentētās profesijas specialitāšu skaitu.  Šobrīd māsas profesijā ir septiņas pamatspecialitātes, sešas papildspecialitātes un trīs ārstnieciskās un diagnostiskās metodes. Ziņojumā ir atbalstītas četras specializācijas un deviņas ārstniecības un diagnostikas metodes māsu praksē. Samazināt reglamentēto profesiju (un specialitāšu skaitu) veselības aprūpes jomā aicina gan Izglītības un zinātnes ministrija[[5]](#footnote-5), gan Valsts kontrole[[6]](#footnote-6).  Noteikumu projekta 1.punkts atbilstoši konceptuālajam ziņojumam “Par veselības aprūpes sistēmas reformu””, Ziņojumam, kā arī Valsts kontroles ieteikumam revīzijas ziņojumā “Cilvēkresursi veselības aprūpē?” paredz noteikt profesijas māsa (vispārējas aprūpes māsa) nosaukumu.  Lai novērstu spēkā esošo Noteikumu 496. punkta dublēšanos ar Ārstniecības likuma 44.panta pirmo daļu, Noteikumu projekts paredz svītrot spēkā esošo noteikumu 496. punktu (Noteikumu projekta 2.punkts).  Noteikumu projekta 3.punkts paredz konkretizēt Ārstniecības likuma 44.panta otrajā daļā noteikto māsas profesionālās darbības ietvaru. Noteikumu projektā izteiktā 497.punkta katrs apakšpunkts izriet no Ārstniecības likuma 44. panta otrās daļas un Noteikumu projekts neparedz jaunas prasības.  Noteikumu projekts paredz konkretizēt Ārstniecības likuma 44. panta otrās daļas pirmajā punktā noteikto māsas kompetenci, proti, tiek precizēts Noteikumu 497.1. līdz 497.12. apakšpunkts.  Ārstniecības likuma 44. panta otrās daļas otrajā punktā noteikto māsas kompetenci konkretizē Noteikumu 497.13. līdz 497.16. apakšpunkts.  Ārstniecības likuma 44. panta otrās daļas trešajā punktā noteikto māsas kompetenci konkretizē Noteikumu 497.17. līdz 497.21. apakšpunkts.  Ārstniecības likuma 44. panta otrās daļas ceturtajā punktā noteikto māsas kompetenci konkretizē Noteikumu 497.22. un 497.23. apakšpunkts.  Ārstniecības likuma 44. panta otrās daļas piektajā punktā noteikto māsas kompetenci konkretizē Noteikumu 497.24. un 497.25.apakšpunkts.  Māsas (vispārējās aprūpes māsas) profesijas profesionālās darbības pienākumi, uzdevumi un to izpildei nepieciešamās prasmes zināšanas un kompetences ir noteiktas profesijas standartā[[7]](#footnote-7). Profesijas standarts ir viens no profesionālās izglītības saturu reglamentējošiem dokumentiem.  Māsa (vispārējās aprūpes māsas) veic pacientu aprūpi visos vecuma posmos. Kā arī māsa (vispārējās aprūpes māsa) veic pacientu aprūpi īpašos vecuma posmos, piemēram, geriatrisko pacientu aprūpi, pediatrisko pacientu aprūpi. Skaidrojam, ka Noteikumu projektā tiek lietota veselības aprūpes nozarei atbilstoša terminoloģija un tās vienots skaidrojums. Līdz ar to Noteikumu projektā netiek ieviesta jauna terminoloģija vai esošās terminoloģijas atšķirīgs skaidrojums. Piemēram, saskaņā ar Farmācijas likuma 1.panta pirmajā punktā sniegto termina skaidrojumu ārstniecības līdzekļi ir zāles un medicīniskās ierīces, Ārstniecības likuma 1.panta 9.punktā sniegts skaidrojums, ka medicīniskās tehnoloģijas ir ārstniecībā izmantojamās metodes, medicīniskās ierīces un zāles. Arī Noteikumu projektā pielietojot terminu “ārstniecības līdzekļi” un “medicīniskās tehnoloģijas” tiek lietotas saskaņā ar Farmācijas likumā un Ārstniecības likumā sniegto skaidrojumu.  Latvijas Universitāte sadarbībā ar citām Latvijas augstskolām īsteno pētniecības projektu ““Augstākajā izglītībā studējošo kompetenču novērtējums un to attīstības dinamika studiju periodā”[[8]](#footnote-8). Lai mācību sasniegumi māsu izglītībā būtu izmērāmi, salīdzināmi un savietojami visā Eiropā, Tuning[[9]](#footnote-9) procesa ietvaros māszinību akadēmiskās izglītības speciālisti ir izstrādājuši augstākās izglītības ciklu (līmeņu) aprakstus, kuri tiek izteikti ar sasniedzamajiem mācību rezultātiem. Pētījuma ziņojums “Tuning vadlīnijas un norādes māszinību studiju programmu izstrādāšanai un īstenošanai, 2018”[[10]](#footnote-10) papildina pirmās, 2011. gadā publicētās, Tuning vadlīnijas māzsinību izglītībai. Publicētais ziņojums ir Eiropas valstu ekspertu grupas sadarbības rezultāts, kurš atbalstīts Tuning Eiropas izglītības struktūru iniciatīvas un “CALOHEE” projekta ietvarā. Pētījums raksturo tās kompetences, kuras ir jāsasniedz māszinību bakalaura līmeņa izglītībā. To sasniegšana ļauj māsai pilnvērtīgi izpildīt savus profesionālos pienākumus. Tiek izdalītas piecas dimensijas:  1. Profesionālās vērtības un māsas lomai nepieciešamās kompetences;  2. Profesionāla māsas prakse un klīnisku lēmumu pieņemšanas kompetences;  3.Zināšanas un kognitīvās kompetences;  4. Komunikācijas un interpersonālās komepetences (iekļaujot komunikāciju tehnoloģijas);  5. Līderības, vadības un komandas darba kompetences. (Tuning, 2018, p. 16)  Noteikumu projektā ir ietvertas māsas (vispārējās aprūpes māsas) profesionālajā darbībā nepieciešamās profesionālās vērtības un māsas lomai nepieciešamās kompetences (Noteikumu 497.1. līdz 497.12. apakšpunkts); profesionāla māsas prakse un klīnisku lēmumu pieņemšanas kompetence (Noteikumu 497.1. līdz 497.16. apakšpunkts; zināšanas un kognitīvās kompetences (Noteikumu 497.22. un 497.25. apakšpunkts); komunikācijas un interpersonālās kompetences (Noteikumu 497.22. un 497.23. apakšpunkts); līderības, vadības un komandas darba kompetences (Noteikumu 497.17. līdz 497.21. apakšpunkts).  Skaidrojam, ka konkretizējot Noteikumu 497.punktu attiecīgi ir precizēts Noteikumu 498.punkts. Māsas (vispārējās aprūpes māsas) profesijā kompetenču loks ir plašs un dominē caurviju kompetences, kas ir pielietojamas terapeitisko, ķirurģisko, ambulatoro pacientu aprūpē. Līdz ar to tiek samazināts māsas pamatspecialitāšu skaits, svītrojot ambulatorās aprūpes māsas pamatspecialitāti (Noteikumu projekta 4.punkts), internās aprūpes māsas un ķirurģiskās aprūpes māsas pamatspecialitātes (Noteikumu projekta 6.punkus). Kā arī saskaņā ar Ziņojumā noteikto tiek izslēgtas māsas profesijas papildspecialitātes diabēta aprūpes māsa, onkoloģiskās aprūpes māsa (Noteikumu projekta 6.punkts). Turpmāk diabētisko pacientu aprūpe un onkoloģisko pacientu aprūpe ir māsas (vispārējās aprūpes māsas) kompetences ietvarā. Kā arī tiek izslēgta māsas papildspecialitāte Transfuzioloģijas māsa, Hemodialīzes un nieru transplantācijas māsa un Fizikālās un rehabilitācijas medicīnas māsa; turpmāk tās tiks noteiktas kā ārstnieciskā un diagnostiskā metodes māsas (vispārējās aprūpes māsas) praksē (Noteikumu projekta 6.punkts). Līdz ar to tiks veiktas izmaiņas arī ārstniecības personu klasifikatorā un ārstniecisko un diagnostisko metožu klasifikatorā[[11]](#footnote-11). Saskaņā ar Ārstniecības likumā noteikto ārstnieciskās vai diagnostiskās metodes apgūst tālākizglītības programmā.  Kā arī saskaņā ar Ziņojumā noteikto Noteikumu projekts paredz noteikt, ka māsas (vispārējās aprūpes māsas) specializāciju anestēzijas un intensīvajā aprūpē (Noteikumu projekta 3.punkts), specializāciju bērnu aprūpē, specializāciju psihiatriskajā un narkoloģiskajā aprūpē, specializāciju perioperatīvajā aprūpē (Noteikumu projekta 5.punkts) māsas varēs iegūt profesionālās pilnveides izglītības programmas ietvaros. Profesionālās pilnveides programmas tiks realizētas ESF projekta ietvaros[[12]](#footnote-12). Profesionālās pilnveides programmu izstrāde ir vērtējama tālākizglītības modeļa ilgtspējas attīstības kontekstā (SAM 9.2.6.), paredzēts, ka to varētu nodrošināt augstskolas vai koledžas, kas realizē studiju programmas studiju virzienā “Veselības aprūpe”, kā arī klīniskās universitātes slimnīcas, reģionālās daudzprofilu slimnīcas vai citas ārstniecības iestādes, kas reģistrētas izglītības iestāžu reģistrā. Profesionālās pilnveides izglītības programmas saturu izglītības iestāde vai izglītības iestāžu reģistrā iekļauta institūcija saskaņo ar Latvijas Māsu asociāciju, un secīgi pēc tam saskaņo ar VM, bet licenci profesionālās pilnveides programmas īstenošanai izsniedz Izglītības kvalitātes valsts dienests.  Atbilstoši Ziņojumā noteiktajam Noteikumu projekta 7.punkts nosaka, ka studējošie, kuri imatrikulēti pirmā līmeņa profesionālajā augstākās izglītības studiju programmā “Māszinības” līdz 2021. gada 31. decembrim, pielīdzinot iepriekš iegūtās teorētiskās zināšanas un praktiskās iemaņas, turpinās studijas profesionālā bakalaura māszinību programmā.  Ziņojums paredz, ka līdz 2020. gada 31. decembrim tiks veikti grozījumi attiecīgajā normatīvajā regulējumā, (reģistrs, kompetences), izstrādātas attiecīgas profesionālās pilnveides izglītības programmas un aktualizētas augstākās izglītības 2.līmeņa studiju programmas, lai ne vēlāk kā līdz 2021.gada 31.decembrim ieviestu Ziņojumā noteikto risinājumu. Līdz ar to Noteikumu projekts nosaka, ka Noteikumi stājas spēkā 2022.gada 1.janvārī (Noteikumu projekta 8.punkts).  Ziņojumā ietvertā risinājuma ieviešanas un izstrādātā Noteikumu projekta realizācijas rezultātā a) mazināsies fragmentācija medicīniskās izglītības iegūšanā; b) mazināsies fragmentācija specialitātēs; c) tiks nodrošinātas iespējas māsām, kuras nav ieguvušas augstāko izglītību māsas profesijā, turpināt darbu profesijā un veikt profesionālo zināšanu pastāvīgu pilnveidošanu.  Tiek vienkāršota specializācijas iegūšana un nodrošināta lielāka mobilitāte darba tirgū. Izmaiņas normatīvajā regulējumā ir samērīgas un optimāli izpildāmas un nerada situāciju, kas pasliktinātu darba tirgū esošo māsu iespēju strādāt profesijā. Veselības ministrijai Eiropas Sociālā fonda projekta darbības programmas "Izaugsme un nodarbinātība" 9.2.6. specifiskā atbalsta mērķa "Uzlabot ārstniecības un ārstniecības atbalsta personāla kvalifikāciju" līdzfinansētā projekta Nr. 9.2.6.0/17/I/001 "Ārstniecības un ārstniecības atbalsta personāla kvalifikācijas uzlabošana" ietvaros sākt profesionālās pilnveides pasākumu īstenošanu, lai nodrošinātu māsas (vispārējās aprūpes māsas) profesijas kvalifikācijas uzturēšanu un specializācijas iegūšanu.  Lai veiktu izmaiņas Ārstniecības personu klasifikatorā, VM izstrādā Ministru kabineta noteikumu projektu „Grozījumi Ministru kabineta 2016. gada 24. maija noteikumos Nr. 317 “Ārstniecības personu un ārstniecības atbalsta personu reģistra izveides, papildināšanas un uzturēšanas kārtība””. Kā arī, lai saskaņotu ārstniecības personu klasifikatoru ar Latvijas Republikā reglamentēto ārstniecības personu profesiju pamatspecialitāšu, apakšspecialitāšu un papildspecialitāšu sarakstu vienlaikus tiks izstrādāts Ministru kabineta noteikumu projekts „Grozījumi Ministru kabineta 2006.gada 6.jūnija noteikumos Nr.460 „Noteikumi par specialitāšu, apakšspecialitāšu un papildspecialitāšu sarakstu reglamentētajām profesijām””. Lai saskaņotu ārstniecības personu klasifikatoru ar Ministru kabineta 2013. gada 5. novembra noteikumos Nr. 1268 „Ārstniecības riska fonda darbības noteikumi” ietverto ārstniecības personu sarakstu, tiks veikti grozījumi iepriekš minētajos noteikumos. |
| 3. | Projekta izstrādē iesaistītās institūcijas un publiskas personas kapitālsabiedrības | Noteikumu projekta izstrādei VM tika izveidota darba grupa, kurā piedalījās Veselības inspekcijas, Latvijas Māsu asociācijas, Latvijas Lielo slimnīcu asociācijas, Sabiedrības ar ierobežotu atbildību "Rīgas Austrumu klīniskā universitātes slimnīca", Valsts sabiedrības ar ierobežotu atbildību "Paula Stradiņa klīniskā universitātes slimnīca", Rīgas Stradiņa universitātes, Latvijas Universitātes, Latvijas Koledžu asociācijas un Veselības ministrijas pārstāvji. |
| 4. | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Noteikumu projekts attiecas uz: māsām, personām, kuras apgūst māsas profesiju, studēt gribētāji, Veselības inspekciju, Nacionālo veselības dienestu, ārstniecības personām, kuras vēlas apgūt māsas specializācijas jomu, ārstniecības iestādēm, izglītības iestādēm, kas realizēs izglītības programmu māsas profesijas, specialitāšu iegūšanai. |
| 2. | Tiesiskā regulējuma ietekme uz tautsaimniecību un administratīvo slogu | Noteikumu projekts nerada situāciju, kas pasliktinātu darba tirgū esošo māsu iespēju strādāt profesijā, tieši pretēji māsām tiek nodrošināta lielāka mobilitāte darba tirgū un vienkāršota specializācijas iegūšana.  Noteikumu projektā minētajām izmaiņām nav ietekmes uz administratīvo slogu. Noteikumos ietvertās kompetences māsa (vispārējās aprūpes māsa) apgūst izglītības procesā un turpina pilnveidot teorētiskās zināšanas un profesionālās prasmes profesionālās pilnveides un tālākizglītības ietvarā.  Projekta ietekme uz veselību: māsa savā profesionālās darbības ietvarā var būt mobilāka un pieejamāka darba tirgū pakalpojumu nodrošināšanai, vienlaikus tiek nodrošināta iespēja specializēties atbilstoši nepieciešamībai.  Projekts neierobežo konkurenci. Projektam nav ietekmes uz vidi. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Nepieciešamie saistītie tiesību aktu projekti | Veicot grozījumus Noteikumos ir nepieciešami grozījumi:   1. Ministru kabineta 2016. gada 24. maija noteikumos Nr. 317 “Ārstniecības personu un ārstniecības atbalsta personu reģistra izveides, papildināšanas un uzturēšanas kārtība””, lai veiktu izmaiņas Ārstniecības personu klasifikatorā; 2. Ministru kabineta 2006.gada 6.jūnija noteikumos Nr.460 „Noteikumi par specialitāšu, apakšspecialitāšu un papildspecialitāšu sarakstu reglamentētajām profesijām”” (grozījumi saistīti ar izmaiņām ārstniecības personu pamatspecialitāšu, apakšspecialitāšu un papildspecialitāšu sarakstā); 3. Ministru kabineta 2013.gada 5.novembra noteikumi Nr. 1268 „Ārstniecības riska fonda darbības noteikumi”” (grozījumi saistīti ar izmaiņām ārstniecības personu sarakstā). |
| 2. | Atbildīgā institūcija | Veselības ministrija |
| 3. | Cita informācija | Nav |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Sabiedrības līdzdalība tika nodrošināta Ziņojuma iestrādes laikā. Par Noteikumu projektu tiek organizēta publiskā apspriede. |
| 2. | Sabiedrības līdzdalība projekta izstrādē | Noteikumu projekta publiskās apspriešanas laikā tika saņemti jautājumi, priekšlikumi no māsas M. Blumbergas, Latvijas Universitātes Medicīnas fakultātes asociētās profesores S.Olsenas un Latvijas Lielo slimnīcu asociācijas. |
| 3. | Sabiedrības līdzdalības rezultāti | Publiskās apspriedes kopsavilkums ir publicēts Veselības ministrijas mājaslapā sadaļā "Sabiedrības līdzdalība".  Latvijas Lielo slimnīcu asociācija ievērojot konsekvenci un tiesību normu pēctecību, ja likuma “Par reglamentētajām profesijām un profesionālās kvalifikācijas atzīšanu” 14. panta sestā daļā noteikts, ka klīnisko izglītību organizē ārstniecības iestāde, tad arī Noteikumu projektā visur jābūt lietotam jēdzienam “klīniskās mācības”, kas precīzi sasaucas ar Direktīvā 2005/36 un Noteikumos Nr. 68 noteikto, un viennozīmīgi ļauj saprast, ka šī medicīnas māsu apmācības daļa ir apgūstama tikai un vienīgi klīniskā vidē.  Veselības ministrija dara zināmu, ka Latvijas Republikas Saeimas 2020.gada 10.septembra ārkārtas sēdē tika izskatīts un atbalstīts likumprojekts Grozījumi likumā “Par reglamentētajām profesijām un profesionālās kvalifikācijas atzīšanu” (509/Lp13), kas nosaka, ka veselības aprūpes jomā reglamentētajās profesijās un specialitātēs medicīniskās izglītības klīniskās mācības īsteno ārstniecības iestādes un ārstniecības personas, kurām ir tiesības ārstniecības iestādēs mācīt izglītojamos, bet praktiskās mācības — izglītības iestādes vai ārstniecības iestādes un ārstniecības personas, kurām ir tiesības ārstniecības iestādēs mācīt izglītojamos (grozījumi 9.panta trešajā daļā). Kā arī ir ietverta norma, ka māsu klīniskās mācības ir izglītības programmas daļa, kuru īsteno ārstniecības iestādēs, kas var nodrošināt māsas izglītības programmas apguvi, tiešu kontaktu ar veselu vai slimu indivīdu un sabiedrību kā darba vidē balstītas mācības kvalificētu māsu vadībā un sadarbībā ar citām ārstniecības personām (grozījumi 14.panta sestajā daļā). Likumā “Par reglamentētajām profesijām un profesionālās kvalifikācijas atzīšanu” ietvertās normas ir saistošas, gan izglītības iestādēm, gan ārstniecības iestādēm. Vispārīgās prasības izglītības programmām (t.sk. prasības izglītības programmu praktisko un klīnisko mācību daļām) reglamentē likums “Par reglamentētajām profesijām un profesionālās kvalifikācijas atzīšanu” kā arī uz iepriekš minētā likuma pamata izdotie Ministru kabineta noteikumi par reglamentēto profesiju un tām izvirzāmo prasību noteikšanu.  Turklāt Noteikumu Nr.268 mērķis ir noteikt kāda ir ārstniecības personu (t.sk. attiecīgajā specialitātē sertificētu) kompetence ārstniecībā un pacientu aprūpē, kā arī noteikt attiecīgās profesijas un specialitātes ārstniecības personu teorētisko un praktisko zināšanu apjomu, kā arī noteikt studējošo, kuri apgūst medicīniskās izglītības programmas, kompetenci ārstniecībā un pacientu aprūpē, kā arī teorētisko un praktisko zināšanu apjomu. Skaidrojam, ka praktisko zināšanu apguve ietver gan praktiskās mācības (ko var realizēt izglītības iestādē vai ārstniecības iestādē un klīniskās mācības, ko realizē ārstniecības iestādē).  M.Blumbergas priekšlikumi ir ņemti vērā vai arī sniegts skaidrojums; kā arī S.Olsenas priekšlikumi ir izvērtēti un daļēji ņemti vērā. Veselības ministrijas ieskatos, lai veiktu ārstniecisko darbību, māsai (vispārējās aprūpes māsai) ir nepieciešamas teorētiskās zināšanas un praktiskās iemaņas profesionālās darbības juridiskajos pamatos nevis profesionālās darbības tiesību jomā. |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Izglītības iestādes, kas realizē studiju programmu “Māszinības” (koledžā un profesionālā bakalaura programmā), Veselības inspekcija, Nacionālais veselības dienests, ārstniecības iestādes, Latvijas Māsu asociācija. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Pārvaldes funkcijas un uzdevumi netiek grozīti, institucionālā struktūra netiek mainīta. Jaunas institūcijas netiks izveidotas. Esošās institūcijas netiks likvidētas vai reorganizētas. |
| 3. | Cita informācija | Nav |

Veselības ministre I. Viņķele

Vīza: Valsts sekretāre D. Mūrmane – Umbraško

Roga 67876093

[dace.roga@vm.gov.lv](mailto:dace.roga@vm.gov.lv)

1. Pieejams: <http://www.lrvk.gov.lv/revizija/cilvekresursi-veselibas-aprupe/> [↑](#footnote-ref-1)
2. http://polsis.mk.gov.lv/documents/5973 [↑](#footnote-ref-2)
3. MK 29.10.2019. rīkojums Nr. 537 "Par konceptuālo ziņojumu "Par māsas profesijas turpmāko attīstību""<https://likumi.lv/ta/id/310369> [↑](#footnote-ref-3)
4. Ārstniecības likuma 27.pants un 33.panta trešā daļa [↑](#footnote-ref-4)
5. Informatīvais ziņojums „Reglamentēto profesiju nosacījumi un turpmākā rīcība reglamentēto profesiju jomas pilnveidošanai Latvijā”(pieejams <http://polsis.mk.gov.lv/documents/5721> ) [↑](#footnote-ref-5)
6. Valsts kontroles 2019.gada 14.jūnija revīzijas ziņojums “Cilvēkresursi veselības aprūpē” (pieejams: <http://www.lrvk.gov.lv/revizija/cilvekresursi-veselibas-aprupe/>) [↑](#footnote-ref-6)
7. Māsas (vispārējās aprūpes māsas) profesijas standarts saskaņots Profesionālās izglītības un nodarbinātības trīspusējās sadarbības apakšpadomes 2020. gada 12. augusta sēdē, protokols Nr. 6

   Pieejams: https://registri.visc.gov.lv/profizglitiba/dokumenti/standarti/2017/PS-144.pdf [↑](#footnote-ref-7)
8. Informācija par projektu ir pieejama šeit: <https://www.ppmf.lu.lv/petnieciba/projekti/augstakaja-izglitiba-studejoso-kompetencu-novertejums-un-to-attistibas-dinamika-studiju-perioda/> [↑](#footnote-ref-8)
9. TUNING ir universitāšu vadīts process, ko organizē Starptautiskā Tuning akadēmija, kas atrodas Deusto, Bilbao (Spānija) un Groningenas (Nīderlande) universitātēs. Tas piedāvā universālu pieeju augstākās izglītības reformai dažādās augstākās izglītības iestāžu un priekšmetu jomās. Tuning pieeju veido metožu kopums, kas sagatavots, lai izstrādātu vai mainītu, attīstītu, īstenotu un izvērtētu sasniedzamos rezultātus katrā no trim studiju augstākās izglītības programmu līmeņiem . [↑](#footnote-ref-9)
10. Tuning Guidelines and Reference Points 2018 for the Design and Delivery of Degree Programmes in Nursing. Pieejams šeit: <https://www.calohee.eu/wp-content/uploads/2018/11/WP-4-Del.-1.4-Guidelines-and-Reference-Points-for-the-Design-and-Delivery-of-Degree-Programmes-in-Nursing-FINAL-28NOV18.pdf> [↑](#footnote-ref-10)
11. Ministru kabineta 2016. gada 24. maija noteikumu Nr. 317 "Ārstniecības personu un ārstniecības atbalsta personu reģistra izveides, papildināšanas un uzturēšanas kārtība" 1.pielikums [↑](#footnote-ref-11)
12. ESF projekta darbības programmas "Izaugsme un nodarbinātība" 9.2.6. specifiskā atbalsta mērķa "Uzlabot ārstniecības un ārstniecības atbalsta personāla kvalifikāciju"" līdzfinansēts projekts Nr. 9.2.6.0/17/I/001 "Ārstniecības un ārstniecības atbalsta personāla kvalifikācijas uzlabošana" [↑](#footnote-ref-12)